**Navorsing oor kerkgroei**

(Bid, Groei, lei op en rig in)

In hierdie baie breë studieveld, wil ek vandag graag net die belangrikste sake uitlig van die ongeveer tien jaar van navorsing oor krimpende en groeiende kerke.

Voordat ons begin, wil ek dit beklemtoon dat ek nie vandag in akademiese terme gaan praat nie. My intensie is om feite op ‘n maklike manier te probeer oordra.

Broers en susters,

**Twee kante**

Twee duidelike kante kom na vore wanneer oor kerkkrimping en kerkgroei gepraat word. █ Die eerste kant kan beskryf word as **God se kant, en die tweede is die** █ **mens se kant.** Ons moet deeglik bewus wees hoe God te werk gaan, naamlik deur middel van *golfbewegings*. █ Hy stel tye vas van krimping, en Hy stel die tye vas van groei. Hy bepaal die pas van elke beweging. Baie interessant is die golfbeweging wat elke 500 jaar verantwoordelik is vir grootskaalse veranderinge - 500 n.C (Romeise Ryk wat verdwyn en die Donker Middeleeue wat intree), 1054 (skeiding tussen Rome/Roomse kerk en Konstantinopel/Grieks-Ortodokse Kerk), 1517 (Reformasie) en tans - die 21ste eeu – waarvan ons nog nie die draaipunt beleef het nie.

Ons moet verder goed besef dat God op dieselfde tyd **baie** golfbewegings voortdryf. Dit is uiters *gekompliseer.* Terwyl die een golf ‘n groeibeweging toon, toon ‘n ander weer ‘n krimpende beweging, byvoorbeeld die Noord-Suid-golfbeweging waar die charismatiese stroom in sekere dele van die wêreld geweldig groei, in kontras met die krimpende beweging in die Protestantse hoofstroom.

Hierby is daar dan nog ontelbare kleiner golfbewegings, en moet dan ook nie die golfbewegings binne die lewensiklus van elke gemeente vergeet nie. Van belang om te *onthou* is dat krimping, óf die einde van ‘n golfbeweging kan beteken, óf die begin van ‘n nuwe groeiende beweging. Al hierdie bewegings is geheel en al in die hand van God.

█ Die tweede kant is die **mens se kant**. Hiermee word bedoel daar waar die mens op watter manier ookal betrokke is, byvoorbeeld deur sy *denkwyses* - progressief, konserwatief, humanisties, liberalisties ens. en *omstandighede* - polities, sosiaal, ekonomies, tradisies, om nie eers die wêreldwye kommunikasie ontploffing te noem nie. Maar wanneer jy eerlik en fyn kyk, is dit baie duidelik dat die mens se pogings geen duit kan verander in die gang van hierdie sake nie. Dus, alhoewel die mens deel is hiervan, word hierdie sake deur die hand van God beheer. Die mens is *indirek* *aktief* betrokke.

Dit bring ons by die noem van die een enkele terrein waar die *gelowige* *direk aktief* en betrokke kan wees█ Dit is **die kerkpraktyk.** En ook hier kan ons die vraag vra: Kan ons/ek/jy werklik die gang van die krimpende tendens verander? Kan ons regtig ‘n kerkgroeibeweging skep? Navorsing bevestig dat die antwoord *nee en ja* is. **Nee**, omdat God se weë nie ons weë is nie. Maar ook **ja**, want die kerkpraktyk is die *enigste* terrein waar ons werk iets aktiefs en konstruktiefs kán doen (Simonian). Die rede? In die kerkpraktyk is *missio* *Dei* ter sprake en sigbaar (die groot woord is teonome resiprositeit). God verwag van sy kinders om *tydig (wanneer daar groei is) én ontydig* (2 Tim 4:1) *(wanneer daar krimping is)* volgens *sy wil* te bly bid.

Gelowiges behoort eerlik genoeg te bely dat niemand anders nie as die mens self die krisis in die kerk moet hanteer; ’n krisis wat die mens self deur *verengde* en *selfgerigte* *denke* geskep het. Dus, deur **gebed** leer ons om God te vertrou in die dae wanneer ons gemeentes krimp, maar terselfdertyd **bid en werk** ons met een doel voor oë, naamlik *groei* - dit alles binne Sy toelatende wil (dink aan die golfbewegings!)

Rofweg kan ons dit so voorstel █ God in aksie, die mens se betrokkenheid indirek, en die gelowige se direkte betrokkenheid.

**Hartsverandering: Christus eerste**

Die Deputate vir Kerkgroei se vier pilare staan op die Woord: bid, groei, lei op en rig in. Die eerste pilaar is *bid - gebed.* Dis goed. Beteken dit dat ons nou bloot moet begin bid dat kerkgroei kan plaasvind? Nee, navorsing oor kerkgroei het herhaaldelik uitgewys dat niks sal verander as iets ingrypends nie vooraf plaasvind nie. Niks sal verander as █ **hartsverandering** nie plaasvind nie, al word hoeveel keer *gesê* dat die Woord die grondslag is. Mens kan tog nie ‘n bekerende verandering wil maak en dan presies op dieselfde manier aangaan nie! Bron op bron bevestig dat hartsverandering die heel belangrikste saak is … omdat die Gees die **hart** weeg. Dit gaan dus nie net om die Bybel aan te haal nie, maar om in die **praktyk** die verandering te ***wys.***

* Hartsverandering wat ‘n diep en sigbare verandering wys,
* Hartsverandering wat die mens stroop van rasionalisering en allerlei eie afgode,
* Hartsverandering wat die gelowige *nuut* laat luister na die Here,
* en wat die mens bereid maak om beledigings, moeite, swaarkry, selfs vervolging te dra,
* Hartsverandering waar die gelowige nét fokus op die Een, wat soos Openbaring sê - tussen ons beweeg en alles ken, Hy, die hoof van die kerk, Jesus Christus.

Talle bronne beklemtoon Jesus se manier wat radikaal en anders is as die mens se manier - dit sluit die GKSA se manier ook in. Dis voor die lewende Jesus Christus waar elke gelowige sy/haar manier van dink en doen moet *oopkrap* en moedig en eerlik tot die waarheid kom.

Hierdie refleksie kan nie anders as om jou *identiteit* en die *kultuur* van die gemeente ernstig te raak. Romeine 12:2 rig gelowiges om gewillig hulle denke te laat verander volgens die wil van Christus. En om dan *Christosentries* te dink en te doen.

Christus eerste. Christus voor enigiets anders. Nie meer I-denke (Institusionalistiese denke) nie, nie meer “ek het my eie opinie hieroor” nie, nie meer tradisionele denke of Afrosentriese denke nie, nie meer Westerse of Afrosentriese maniere …of watter maniere ookal bestaan. Nee, Christusdenke, Christusmaniere. Dit beteken om die Woord van die Here soos *nuut* met ‘n oop gemoed te bestudeer, om gewillig jou te bekeer waar nodig, en heeltemal te verander om **méér gehoorsaam te wees aan** **die** **hele Woord van God**. Dit is die rigting wat gereformeerde navorsing aandui.

Navorsing wat in 2009 gedoen is, het gewys dat die GKSA van daardie jare werklik oortuig was dat die Woord suiwer en volledig gehoorsaam word. Net om wakker geskud te word deur die bevinding van studies (uit al drie susterkerke!) dat gehoorsaamheid aan die Groot Opdrag ***oorwegend******nie deel was*** van die kerkpraktyk nie. Die besef het daartoe gelei dat herbesin moet word, en dat gefokus moet word op die regte dinge: en die begin van die regte dinge is …. **die gelowige se hart**!

Slegs wanneer die gelowige se ***hart* *meer*** volkome en ***meer*** volledig gefokus is op die Here Jesus Christus en sy *liefdevolle* *wil*, eers ***dán*** kan gebid word om deel te word van sy missie hier op aarde (Ons word nie verniet gewaarsku om baie versigtig te wees van wat in jou hart omgaan nie – Spreuke 4:23)

**Liefde**

Wat beteken **méér** **gehoorsaam wees…**in die volle sin van die Woord van God? Dit beteken nie die minimum gehoorsaamheid nie. Dit beteken ook nie die gelowige se eie verstaan/interpretasie/opinie van gehoorsaamheid nie. Gehoorsaamheid beteken om jouself “minder te maak, uit te wis, te elimineer” en om dan terug te kruip na die *wortel van God se wil:* █ *Liefde*.

God se wil en sy gebooie fokus op *liefde*. Liefde teenoor Hom. liefde teenoor mekaar **–** liefde teenoor die *honderdes* wat in jou buurt intrek, die wat uit die *buiteland* in ons land inkom. Navorsing dui dat die *liefdesgebod* die sleutel is vir die kerkgroeiproses: Dit is liefde met jou ***hele hart, jou hele siel, al jou kragte en jou hele verstand*.**

Dit is die punt waar ons hart en die liefdesgebod ons bring dat ons erken dat ons afgedwaal het, dis die punt van *selfondersoek.* Dis om allerlei dingetjies en gewoontetjies en menings wat deur ons soms selfs tot beginsels verhef is in die naam van godsdiens, by die naam te noem en dit uit te vee. Kaalkop gestel soos die akademie dit doen, bedoel dit ons moet ons *afgode* openlik op die naam noem, dit ontbloot. Eers as die gelowige weer tot bekering oorgegaan het, kan jy *bruikbaar* wees in God se sending.

God het Jesus na die wêreld toe gestuur, en Jesus stuur ons nou na die mense hier rondom ons … hoekom? om sy *liefde* vir hulle te wys. Navorsers soos Rheeder, Guder en Hendriks stel dit baie duidelik: ***hartsomkeer gaan oor hoe liefde nou meer* volledig *bewys moet word*** – dis die omkeer.

Dis waar kerkgroei behoort te begin. Niks mag in die pad staan van God se liefde nie: geen sang/beryming, wysie, geen tradisie/gewoonte, geen predikant, geen houding, geen taal, geen vooroordeel, geen gebou, geen liturgie, geen vrees, geen geskiedenis, *niks* mag in die pad staan van *gehoorsaamheid aan die liefde van God* soos Hy dit vir ons wys deur *Jesus Christus* nie.

Dan word ***erken*** dat **bekering** die enigste roete is, soos Simonian, Hendriks, Tickle, onder andere, dit stel. Gebroke hart, uitmekaar geskeur, ‘n blote niks voor God…. Trane. Het jy al hieroor voor die Here gehuil? Sug jy oor hierdie toestand in ons kerke? … God as ‘n getroue God mag dan *dalk* notisie neem van hierdie opregte gebroke hart!

Maar broeders en susters, wees nou gewaarsku, na hartgrondige bekering moet jy *verandering* *verwag en dit ook bewerk*! God mag jou dalk *kragdadig* as instrument in die veranderende en onderstebo wêreld begin gebruik – op ‘n manier wat jou wildste denke oortref! God is immers altyd en orals besig met sy veranderende skepping. Berei jouself dus voor om *veranderinge* tegemoet te gaan.

Kerkgroei beteken vir ons Protestanste stroom *verandering*. En ***besef*** dan dat hierdie *verandering* volgens *God* *se terme* gaan plaasvind.

En ***DIT IS*** waar jy in jou gemeente met die kerkgroeiproses begin. Jy moet help om die gemeente se harte te *laat verander* en dit *begin deur gesprek te voer oor wat God se wil* in die kerk is. Deur eerlike *selfondersoekende gesprekke* met die Bybel oop voor almal, sál die waarheid *besef* en *erken* word. En deur openlike gesprekke tussen gelowiges, kan *hartsverandering* ook vinniger onder die *gemeentelede* bewerkstellig word. En die wat nie hartsverandering nastreef nie, is droë hout en sny hulself af.

‘n Baie suksesvolle manier wat as maklik en baie effektief bewys is om die gesprekke suksesvol te voer, is deur middel van ‘n metode met die naam *Waarderende Ondersoek* (Dick, Cooperrider, Whitney, Chaffee Branson). Waarderende ondersoek is ’n proses van geestelike onderskeiding deur die regte vrae te stel en te fokus op wat *goed en reg en edel en prysenswaardig* is Filip 4:8.

‘n *Webtuiste*, waar voorbeelde gegee word van hoe die manier van gesprekvoering prakties gebruik word, is ongelukkig nog net in Afrikaans beskikbaar. Julle kan my kontak as jy daarin sou belangstel (e-pos my en ek stuur vir jou ‘n skakel en toegangs-inligting). Die Engels sal DV volg.

**Verandering word aan die hand van Mat 28:18-20 waargeneem**

*Hartsverandering* sal dus gesien kan word. Hoe sal dit gesien kan word? Dit sal gesien kan word aan die manier hoe █ *Mat 28:18-20* (Groot Opdrag) verstaan en gehoorsaam word. Die Groot Opdrag gee vir ons duidelik aanwysings. Twee sake, nee een saak, is hier ter sprake: **opbou/gemeentebou/vorming/kwalitatiewe groei en uitbou/evangelisasie/hervorming/kwantitatiewe groei (o.a. Van Gelder) Die twee sake vorm ‘n eenheid.** Navorsing het herhaaldelik gewys dat die tradisionele hoofstroom geneig is om die 2 sake apart te benader, om dit as *twee los sake sien. Opbou en uitbou is tradisioneel eksplisiet geskei*.

Hierteenoor is ons *Here Jesus* baie duidelik: opbou en uitbou kan nie in sy koninkryk geskei word nie. Dit is een aksie. Dit moet baie goed verstaan word, *anders sal omkeer of verandering nie bewerkstellig of gesien kan word nie*. Opbou en uitbou is een aksie - dit is die *Christosentriese* manier van dink.

Die Groot Opdrag behoort as opbou/uitbou-eenheid binne elke prinsipiële saak bedink te word, wilsbesluite moet daarvolgens geneem word, en dit moet na vore kom in dade wat groei moontlik maak!

Die Groot Opdrag gaan nie oor sendelinge nie, dit gaan nie oor evangelisasie nie, dit gaan nie oor die gemeente nie, dit gaan nie oor die kerkpraktyk nie, dit gaan nie oor die maak van dissipels of die opbou van elke individuele gelowige nie. Die Groot Opdrag is álles in een. ‘n Missionale gemeente is ‘n gehoorsame gemeente.

Niemandt (2007:53) beskryf missionaalgerigte **gelowiges** as ‘moedige innoveerders wat ’n nuwe era inlui deur aanpasbare veranderings aan te bring en nie bloot te volstaan met *tegniese* veranderings nie’.

Verskillende navorsers het verskillende Bybelse terreine geïdentifiseer met die oog op gesonde gemeentes, waar opbou en uitbou ‘n eenheid vorm. Die volgende sake is dit wat as gemene delers na vore gekom het en wat ‘n riglyn gee waarvolgens met al jou krag en jou hele verstand gewerk kan word om die ongesonde toestand te wysig om ‘n gesonde gemeente - mettertyd - daar te stel.

Die beginselbegronde sake wat aandag nodig het █ in ‘n bekerende gemeente

* Inspirerende eredienste (Christus, nie moet-preke, vermy oordrewe stigtelikheid nie, wel hoop wat evangelie bring in die huidige konteks)
* Gebruik van gawes in bediening
* Geheelbenadering in kleingroepe
* Hanteer nood/behoeftes as deel van evangelisasie
* Ware strukture
* Vermeerderende leierskap
* Liefdevolle verhoudings
* Entoesiastiese godsdienstigheid (God teenwoordig elke dag beleef, nie oordrewe rasioneel, wel vierend, dankbaar)

[Buys, De Klerk, De Kock, Hendriks, Hughes, Nel, Niemandt, Platt, Rheeder, Schwarz, Simonian, Walls, Warren ]

En wat is die doel van die Here Jesus met gehoorsame en gesonde gemeentes?

Sodat die *samelewing* kan verander, sodat God se skepping kan genees, en dat ***God daardeur verheerlik*** kan word – soos Guder dit ook onlangs hier gestel het. (Paulus)

Dit vra vir ‘n *algehele verskuiwing in jou denke* oor ons gevestigde, introverte, na-binne-gekeerde, laergetrekte, tradisionele gemeentes wat in ‘n oorlewingsstryd verkeer, aldus Van Rooy. Dit vra jou oë en denke op Jesus Christus, dit vra **gebed** en dit vra dat die **Groot Opdrag** prakties gehoorsaam word in die lig van die liefdesgebod - met ***al jou*** ***krag en jou hele verstand****.*

‘n Gemeente se opbou mag nooit ‘n ek-is-tevrede-mentaliteit vertoon nie, of ‘n kerk wees net vir my en my geliefdes, my taal, my kultuur - dis *liefdeloos* en nie *Christusgesentreerd* nie. Die Bybel is *baie* duidelik hieroor: Die kerk is bedoel vir God se *geliefdes* uit elke denkbare nasie. Dus, terwyl alle krag en verstand ingespan word om die gemeente op te bou, word terselfdertyd alle krag en verstand ingespan om elkeen welkom te laat voel en tuis te laat kom - elkeen wat nog nie deel is van jou gemeente, of van die nuutgeplante gemeente nie. Bosch het in die vorige eeu al die volgende gesê: *The love commandment which is the basis for the church’s involvement ... is an integral part of the mission commandment*.’

(Die vier allesomvattende en geïntegreerde beginsels)

Dié *hartsverandering* wat Jesus Christus se *liefde* wys, behoort gesien en ervaar te word deur *enigeen* binne en *enigeen* buite die gemeente. Ware veranderinge *moet sigbaar word*, dit kan nie weggesteek bly nie: ‘*not bearing fruit means bearing wrong fruit*.’(aldus Bosch).

Verandering beteken om Christus se manier te volg, in kontras met die mens se verengde en gearriveerde status quo-tydverdryf – soos De Wet en Hendriks dit onderskeidelik stel. Hierdie *ingrypende omkeer in liefdesbetoon* benodig konstante versorging en volhoubare **opleiding, toerusting, bemagtiging, erkenning, feesviering.** Jaar in en jaar uit.

Broers en susters, verandering vra ‘n prys, maar weiering vra nog ‘n hoër prys. In die heersende krisissituasie is enige gelowige poging, hoe gering ook al, reeds ’n teken van hoop en van ’n verbeterende meer gehoorsame praktyk

**Vrees en angstigheid**

En nou besef die leiers dat die bediening in hierdie 21e eeu regtig **Christosentriese** denke, beplanning en bemagtiging vereis. En dan kom die **menslike kant met sy vrees en angstighede en onvermoë** █na vore. Dit gryp mens aan die keel. Predikante raak benoud en angstig. Hulle behóórt baie gou te erken dat opknapping van hulle opleiding baie dringende aandag nodig het. *Aanvullende* *opleiding* is brood-broodnodig … in élke sfeer van die bediening. Die druk op opleidinginstansies vir aanpassings is dus net so geweldig.

Om *inligting en meer kennis* in hierdie tyd in te win, is onontbeerlik, dis ‘n moet - vir elke gelowige, maar veral vir die leiers. Deur kennis toe te voeg, deur te leer, deur toegerus, ingelig en bemagtig te word, kan die *Heilige* *Gees die mens se wil laat verander* (Rom 12:2)

Strong, onder andere, verduidelik die indikatief en imperatief van hierdie teks baie duidelik. Alles *menslik* moontlik moet dus *bedink* en *gedoen* word om die krisis teë te werk. *Gebede* is nodig om die gelowige se gewilligheid teenoor die Here te herhaal, om die vrese en angstighede voor die Here te noem, hartsverandering volhardend te bewys, *geloofsvertroue* en *geloofswaagmoed* af te bid en om *moedig* en *hoopvol* koers te kry op die onbekende pad.

**Leierskap**

Om van ‘n introverte gemeente na ‘n Christusgesentreerde missionale gemeente oor te skuif, word ‘n *nuwe soort leierskap* █benodig, beginnende by die *predikant* van die gemeente. Baie onlangse navorsing het gewys dat predikante regtig gewillig is om die Here se opdragte **meer volledig te gehoorsaam**, maar … maar óók wys die navorsing dat **die bereidheid** om opnuut te *leer*, opnuut *opgelei* en opnuut *toegerus* te word, om weg te doen met verouderde en oneffektiewe maniere, BAIE ernstige aandag behoort te kry.

Dit is nodig dat die predikant as die *gesalfde voorganger in die gemeente*, **eerste behoort te groei en een van die eerstes is wat toegerus behoort te word.** In die huidige krisistoestand is dit nodig dat groei en toerusting boonop baie **vinnig** moet gebeur. Slegs deur leierskap kan die gemeente gelei word om *meer volledig* gehoorsaam te wees. Dieselfde onlangse studie het aangetoon dat baie *gemeentes* steeds nie verstaan wat bedoel word met die kerkgroeistrategie (omkeerbesluit) word nie. Die gemeente se gebrek aan kennis word geheel en al voor die voete van die plaaslike predikant gelê.

In dieselfde empiriese studie is aangetoon dat 1 uit 4 gemeentes met meer as 350 lidmate, groei moontlik gemaak word deur op ‘n doelgerigte en doelbewuste manier ‘n nuwe *gemeentekultuur* te skep. Dié gesonde kultuur weerspieël *Christosentriese prediking, ‘n dinamies liturgie, opregte onderlinge samesyn wat spreek van warmte en spontane openheid teenoor almal, ook teenoor diegene buite die gemeente. Die gesonde kultuur spreek ook van ‘n ywer om ‘n kerk te plant en om leiers behoorlik toe te rus vir die veranderende eise van die gemeente.*

Die wat buite die gemeente is,

die wat ons Verlosser Jesus Christus nodig het,

die wat geëtiketteer word vanaf primitief tot postmodern,

álmal het nodig om die volle gesonde gereformeerde waarheid te hoor.

Ons word vandag wéér opnuut geroep om die goeie nuus van verlossing met vrymoedigheid uit te deel, en deel te wees van die verandering wat Jesus Christus in ons Suid-Afrikaanse samelewing wil laat gebeur.

**Gesonde groeiende gemeentes**

Gesonde gemeentes ontstaan as God se *groeibeginsels*, binne die werking van die Gees, deur die *energie-/krag- verstand en gebed van die gelowige mens*, binne die unieke ***konteks*** ontdek kan word (Van Gelder). Menslikerwys is daar geen alternatief vir natuurlike groei nie, en die Skrif gee ook geen ander moontlikheid daarvoor nie.

Om Christus, gebed, die Groot Opdrag en gesonde gemeentes in ‘n gemeente na te streef, mag dalk na ‘n onmoontlike taak lyk, soos Gilbert dit stel: verwarrend soos wiele binne wiele, maar wanneer jou eie swakheid en onbevoegdheid opreg *erken* word, mag die Gees jou gesindheid ag en jou *kragtig rig*.

Rigtinggewing deur die leiers is in elke gemeente van uiterse belang. Navorsing stel dat dit die werk van die visionêre leiers in ‘n gemeente is om die *sterk en swak punte* van die gemeente te wete te kom - en daarvolgens vir die gemeente te **beplan** (met jou hele verstand). Die sterk en swak punte word die **profiel** van die gemeente genoem.

**Deur navorsing en deur die toets van tyd, het dit gelei tot ‘n *vraelys* waardeur gemeentes gehelp kan word om hulle** gemeente se stand, of profiel, te wete te kom. Deur gebruik te maak van ‘n gemeenteprofiel word met die ***werklike situasie in die gemeente*** gewerk. Wanneer die leiers die sterk en swak punte van ‘n gemeente meet en ken, kan die potensiaal wat God in die gemeente geplaas het, konstruktief benader word om deur beplanning die swak aspekte te *verbeter* en die sterker punte te *verdiep*. Die gemeenteprofiel behoort dan na ‘n vasgestelde periode weer *herhaal* te word. So kan dan gesien word of daar verbetering ingetree het en om verdere wysigings aan te bring. Goeie gemeentebestuur kán gemeet word.

Dit is nodig om te onthou dat die aspekte van gemeenteontwikkeling **verweef** is. Bronne oor kerkgroei is dit eens dat die proses *NIE ‘n* ***liniêre proses*** is wat numeries op ‘n lysie afgemerk kan word nie - dit is hoe ons institusionalistiese denke dit graag sou wou hê. *Boonop is* ***elke******gemeente*** *uniek, met ‘n eie predikant, eie geskiedenis, eie aantal lidmate, eie sterk en swak punte, eie stand van gesondheid, eie probleme en hindernisse.* *Geen gemeente kan met ‘n ander gemeente vergelyk word nie.* Dit wil ek herhaal: *Geen gemeente kan met ‘n ander gemeente vergelyk word nie.* En wat om presies eerste en dan tweede ensovoorts te doen, kan ook nie *voorgeskryf* word nie (vgl. Roxburgh & Romanuk). Moet dus ook nie ‘n chronologiese lysie van die Deputate verwag nie.

Hoe kerkgroei in elke unieke gemeente aangepak word, hang af van die *leierskap en die stand van die gemeente (profiel/metings-instrument) en hoe dit deur gebed voor die lewende Christus gebring word en met geestelike oë en vertroue leiding deur die Gees afwag.* Die aspekte wat wel in ‘n ***omkeerstrategie*** of ***kerkgroeibediening*** genoem word, is *noodsaaklik,* maar bly *riglyne* █

Hierdie aspekte behoort dus baie *ernstig* opgeneem te word. Leiers behoort verder te weet dat die aanpak *holisties* is, met ander woorde al die sake van die bediening kry gelyktydig aandag. Ook behoort onthou te word dat wanneer hierdie pad begin word, *dit enduit geloop moet word*. █

En sover as wat gevorder word, behoort die *hartsveradering* meer en meer gesien te word. Jesus *Christus* is hier vir hierdie era - 2015 en vir die jare wat voorlê! Ons, die kerk behoort daarom *moedig* en *vreesloos* ***vóór*** te wees,

tússen dié wat nog verlore is,

ons, die kerk, behoort liefdevol dáár te wees in die aaklige situasies van ongewenste mense uit alle nasies, tale en volke,

ons, die kerk, behoort liefdevolle toenadering te leef teenoor dié wat ‘n “ander manier” van glo soek,

ons behoort liefdevol uit te reik na dié wat reeds uit die tradisionele gemeentes “verdwyn” het én ook na die wat oorweeg om van die “verdwynendes” te word.

Die Woord kom nooit leeg terug nie, dit sal wees soos *nuwe wyn in die verdorde en verworde wêreld* van vandag (Mat 9:17).

**Predikante volgens die model van Christus**

Dit behoort nou al ‘n logiese gedagte te wees dat die ou manier van predikantwees ernstig aandag nodig het. Dit is net eenvoudig onmoontlik om op die ou manier aan te gaan en **terselfdertyd** ‘n verandering te verwag! ‘n Goeie manier waardeur predikante *self tot die besef* kan kom wat die eise is binne ons Suid-Afrikaanse konteks, is om Niemandt se boek: *Nuwe leiers vir nuwe werklikhede,* of Rheeder se boek: Rheeder, H., 2008*, The leadership dynamic*, (Crossway Books, Wheaton, Illinois) te bestudeer.

In kort: leiers en predikante behoort Jesus Christus se model vir leierskap te word█. Dié model beteken █*vermeerderende* leierskap en dit werk soos volg: die leierskap identifiseer bestaande en potensiële leiers, bemagtig hulle en sien toe dat hulle vermeerderende leierskap toepas█. Hulle bemagtiging is dus so dat █húlle weer ‘n volgende aantal lidmate bemagtig en oplei. █ So dien elkeen dan as model en mentor, en sorg dat dit op volhoubare maniere plaasvind. Bediening vind volgens Jesus se model tussen mekaar plaas en die predikant is in diens as bemagtiger, toesighouer, bemoediger, waarnemer, dader, vertrooster, kleingroepe se herder, en die wat hy toerus, doen dieselfde. Dis heel anders as in die voorheen introverte gemeentes!

**Ten slotte**

Heelwat aspekte is aangeraak, maar om koers te hou is die VIER hoofpilare broodnodig om **gememoriseer** en **onthou** te word█.

Broers en susters, deur navorsing is die kerkgroeiproses in ‘n verstaanbare struktuur geplaas sodat ons ons plek kan ken. Nou ken ons die eise en die raamwerk. Siende dat ons ‘n geweldige taak het wat maar net soos ‘n enkele kolletjie █ in die enorme voortstuwende beweging van God Almagtig is, kan ons maar net op ons knieë gaan en God vra om ons opregte bekering raak te sien,

█

om ons harte aan te raak met onwankelbare geloof in **Jesus** Christus, ons Here,

om ons siele te voed in **gebed**,

om ons krag te gee om sy **liefdesgebod en liefdesopdrag ten volle te gehoorsaam** en

om ons vermoëns, kreatiwiteit en verstand te verhelder om **gesonde** **gemeentes** daar te stel.

Mag ons in ons menslikheid die **krag** van God beleef - tot sy eer!